安祿山

安祿山，營州柳城人，胡族，策動安史之亂。

安祿山本身係喺大唐邊境地區生活。因為識六種語言，又熟悉當地，所以由742年計起，安祿山先後出任咗四個州郡嘅節度使，掌握咗今日河北一帶嘅軍政大權。當時奚族同契丹族不時攻過嚟，安祿山平定兩族有功，獲得唐玄宗重用。之後安祿山喺755年年尾發起「安史之亂」，仲喺756年攻佔唐朝首都長安，但係喺757年佢畀佢個仔安慶緒殺咗。

生平

崛起
736年，身為平盧討擊使、左驍衛將軍嘅安祿山因為輕敵打輸仗，畀上司奏請拉去處斬，但係臨行刑嗰陣佢上司又決定暫時唔殺佢住，將佢交畀朝廷發落，之後唐玄宗就饒佢一命。

742年，安祿山做平盧節度使。

744年，安祿山兼任埋范陽節度使。

750年，安祿山受封做東平郡王。

751年，安祿山做埋河東節度使。

作反之前
大約754年嗰陣，當時楊國忠已經認定安祿山會作反，楊國忠同唐玄宗講，試下召安祿山嚟，佢一定唔嚟。但係安祿山就喺754年正月上朝，搞到玄宗更加信任安祿山。太子李亨亦都認為安祿山會作反，佢都有同唐玄宗講，但玄宗唔信。

755年二月，安祿山請求以蕃人將領32人取代漢人將領，韋見素勸唐玄宗唔好批准，但係玄宗都係批准咗。755年六月，玄宗召安祿山嚟長安睇佢個仔安慶宗嘅婚禮，安祿山話有病唔嚟。七月，安祿山話將3千匹馬獻畀朝廷，而且仲派幾千人送啲馬嚟，河南尹達奚珣覺得唔對路，叫朝廷叫安祿山等到冬天先送馬，而且由朝廷派人運送，唔使出動佢啲部隊，之後玄宗亦開始對安祿山起疑。

作反
當時楊國忠掌權，安祿山同佢不和。結果安祿山決定喺755年十一月起兵作反。同年十二月攻佔洛陽。756年正月，安祿山自立為大燕皇帝，改元「聖武」。唐軍本嚟可以守住潼關，再等其他軍隊進攻安祿山後方，但係響玄宗催促之下，潼關啲唐軍侷住喺756年六月出關攻打叛軍，結果慘敗，畀叛軍攻破潼關。唐玄宗危急之下，慌忙逃出京城，長安因此淪陷。

死
757年正月，安祿山俾佢個仔安慶緒殺死。之後安慶緒繼位做大燕皇帝。

屋企

老婆
 段皇后

仔女
 安慶宗
 晉王安慶緒
 安慶恩
 鄭王安慶和
 安慶餘
 安慶則
 安慶光
 安慶喜
 安慶祐
 安慶長

大唐人
祿山
粟特